Приложение 1 / Annex 1

Устав на “ЕВРОЛИЙЗ ГРУП” EАД

ЕДНОЛИЧНО АКЦИОНЕРНО ДРУЖЕСТВО

І. ОБЩИ ПОЛОЖЕНИЯ

Статут

Чл. 1. /1/ Еднолично акционерно дружество “ЕВРОЛИЙЗ ГРУП” ЕАД, наричано по – долу за краткост просто “Дружеството”, е търговско дружество, учредено по реда на чл. 158 и сл. от Търговския закон.

/2/ Дружеството е юридическо лице.

Фирма

Чл. 2. /1/ Фирмата на дружеството е “ЕВРОЛИЙЗ ГРУП” ЕАД, която на английски език се обозначава като “EUROLEASE GROUP” .

/2/ Фирмата на клоновете на Дружеството се образува като към фирмата на Дружеството се добави указанието “Клон” и населеното място, където е седалището на клона. 

Печат

Чл. 3. Дружеството има кръгъл печат на български език, на който е изписано “ЕВРОЛИЙЗ ГРУП” EАД и кръгъл печат на английски език, на който е изписано “EUROLEASE GROUP”.

Седалище и адрес на управление

Чл. 4. /1/ Седалището на дружеството е в Република България, гр. София, община Столична.

/2/ Адресът на управление е: гр. София, община Столична, район Искър, бул. “Христофор Колумб” № 43.

Срок за съществуване

Чл. 5. Съществуването на Дружеството не е ограничено със срок или друго прекратително условие.

Предмет на дейност

Чл. 6. Предметът на дейност на Дружеството е, както следва: консултантска дейност, търговско представителство и посредничество и всякаква друга стопанска дейност, незабранена изрично от закона.
ІІ. КАПИТАЛ

Размер на капитала

(изменен с решение на едноличния собственик на капитала от ……….2013 г.)

Чл. 7. /1/ Капиталът на дружеството е с номинална стойност от 26 741 488 (двадесет и шест милиона седемстотин четиридесет и една хиляди четиристотин осемдесет и осем) лева.

/2/ Капиталът е разпределен в 26 741 488 (двадесет и шест милиона седемстотин четиридесет и една хиляди четиристотин осемдесет и осем) броя налични, поименни, непривилегировани акции, с право на глас с номинална стойност 1 (един) лев всяка една.

/3/ Към момента на учредяване на дружеството акционерът – учредител е внасъл 25 % (двадесет и пет процента) от стойността на записаните акции, като останалите 75 % (седемдесет и пет процента) следва да се внесат в срок от две години от вписване на дружеството в Търговския регистър.

ІІІ. АКЦИИ

Номинална стойност на акциите и купюрите

Чл. 8. /1/ Номиналната стойност на една акция при учредяването на дружеството е 1 (един) лев.

/2/ Акциите се издават в купюри по 1, 5, 10, 50, 100 и повече, кратни на 100 броя.

/3/ На купюрите задължително се отбелязва номерът по ред и датата на емисията. Акциите от първата емисия се отбелязват като учредителни.

/4/ По искане на акционера и за негова сметка, притежаваните от него купюри се заменят от Съвета на директорите с купюри от друг вид за същия брой акции.

Видове акции

Чл. 9. /1/ Дружеството издава налични, поименни, непривилегировани акции с право на глас, като всички акции се ползват с еднакви права.

/2/ Акциите са неделими. 

Права по акциите

Чл. 10. Всяка поименна акция дава: 

 
а) право на участие в управлението чрез решаване на въпросите от компетентността на Общото събрание на акционерите по смисъл на раздел IX от ТЗ; 

 
б) право на дивидент, както и 

 
в) право на ликвидационен дял, съразмерен с номиналната стойност на притежаваните акции.

Временни удостоверения

Чл. 11. /1/ Срещу направените парични вноски, притежаването на записаните налични акции /независимо от вида им/ се удостоверява с временно удостоверение, подписано от двама от членовете на Съвета на директорите.

/2/ Акциите се дават на акционерите срещу представяне на временното удостоверение.

/3/ Доколкото няма изрична уредба, за временните удостоверения се прилагат съответно разпоредбите на ТЗ и този Устав за акциите.

]

Книга на акционерите

Чл. 12. /1/ Дружеството води книга на акционерите, в която се записват името и адресът на притежателите на поименните акции. Отбелязват се видът, номиналната и емисионната стойност, броят и номерата на акциите. Това се отнася и за временните удостоверения.

/2/ По решение на Съвета на директорите в книгата на акционерите се вписват и други обстоятелства.

Разпореждане с акции

Чл. 13. /1/ Разпореждането с акции се извършва свободно.

/2/ Поименните акции се прехвърлят с джиро. Това прехвърляне трябва да бъде вписано в книгата на поименните акционери, за да има действие спрямо Дружеството. Упоменатия ред се прилага и относно временните удостоверения, независимо от вида  на акциите, които акционерът притежава.

Обратно изкупуване на акции

Чл. 14. /1/ Акции, които подлежат на обратно изкупуване, се издават при условия и по ред, определени от действащото българско законодателство.

/2/ Изкупуването от дружеството на собствени акции се извършва при условия и по ред, определени със закон.

ІV. УВЕЛИЧАВАНЕ И НАМАЛЯВАНЕ НА КАПИТАЛА

Увеличаване на капитала

Чл. 15. Увеличаването на капитала на дружеството се извършва по начините и по реда, предвидени в българското законодателство.

Начини на увеличаване

Чл. 16. Капиталът може да бъде увеличен по решение на едноличния собственик на капитала посредством начините, предвидени в българското законодателство.

Увеличаване на капитала под условие

Чл. 17. Капиталът може да бъде увеличен под условие, че акциите се придобият от трети, определени лица, на определена цена, както и срещу облигации на дружеството.

Увеличаване на капитала за сметка на печалбата

Чл. 18. /1/ При превръщане на част от печалбата в капитал, едноличният собственик на капитала взема решение за това в срок до 3 (три) месеца след приемането на годишния финансов отчет за изтеклата година. 

/2/ Новите акции се разпределят по реда на чл. 194, ал.1 и ал. 2 от ТЗ. 

Намаляване на капитала

Чл. 19. /1/ Едноличният собственик на капитала може да вземе решение за намаляване на капитала на дружеството.

/2/ Капиталът не може да бъде намаляван под законно изискуемия минимум.

Начини на намаляване

Чл. 20. Капиталът на дружеството може да бъде намален по предвидените от действащото българско право начини.

Вноски по заплащане на записаните акции

Чл. 21. /1/ Срещу записаните акции едноличният собственик на капитала в срок от 2 (два) месеца, считано от датата на вземане на съответното решение за емитиране на акции, е длъжен да направи вноски, покриващи не по-малко от 25% (двадесет и пет процента) от стойността на записаните акции. 

/2/ Останалите вноски, покриващи остатъка от 75% (седемдесет и пет процента) от стойността на записаните акции, трябва да бъдат направени от едноличния собственик в срок от 2 (две) години, считано от датата на вписване на решението за емитиране на акциите.

Резерви на дружеството

Чл. 22. Дружеството създава резерви и фондове съгласно изискванията на действащото българско законодателство.

V. ОРГАНИ НА ДРУЖЕСТВОТО

Видове органи на дружеството

Чл. 23. Органи на Дружеството са:

 
1. Едноличен собственик на капитала, който притежава компетентността на Общото събрание на акционерите.

 
2. Съвет на директорите.

VІ. ЕДНОЛИЧЕН СОБСТВЕНИК НА КАПИТАЛА

Статут

Чл. 24. /1/ Едноличен собственик на капитала на дружеството е “ЕВРОХОЛД БЪЛГАРИЯ” АД, вписано в търговския регистър при Агенцията по вписванията, ЕИК 175187337.
/2/ Едноличният собственик упражнява правата и изпълнява задълженията си към Дружеството чрез законните си представител или чрез изрично упълномощено лице.

/3/ Член на Съвета на директорите не може да представлява едноличния собственик, освен с изричното съгласие на последния.

/4/ Членовете на Съвета на директорите, когато не са акционери, вземат участие в работата на заседанията от компетентността на Общото събрание на акционерите без право на глас.

/5/ Когато наетите лица в дружеството са повече от 50 (петдесет), те се представляват в заседанията от компетентността на Общото събрание на акционерите, от едно лице с право на съвещателен глас.

Компетентност 
Чл. 25. /1/ Едноличният собственик на капитала:


1. изменя и допълва Устава на дружеството;


2. увеличава и намалява капитала;


3. преобразува и прекратява Дружеството;


4. избира и освобождава членовете на Съвета на директорите, определя възнаграждението им, включително правото им да придобият акции и облигации на дружеството;


5. назначава и освобождава дипломирани експерт- счетоводители (регистрирани одитори) респ. специализирано одиторско предприятие;


6. одобрява годишния финансов отчет след заверка от назначения експерт-счетоводител (регистриран одитор), приема решение за разпределяне на печалбата, за попълване на резервите на дружеството;


7. решава издаването на облигации;


8. освобождава от отговорност членовете на Съвета на директорите;


9. назначава ликвидаторите  при прекратяване на дружеството освен в случай на несъстоятелност


10. решава и други въпроси, предоставени в неговата компетентност от закона и този Устав.

/2/ Едноличният собственик на капитала упражнява своите правомощия чрез протоколни решения на своя Управителен съвет.

Решения на едноличния собственик на капитала

Чл. 26. /1/ Едноличният собственик на капитала взема своите решения чрез своя Управителен съвет. 

/2/ Протоколът се подписва от членовете на Управителния съвет на едноличния собственик на капитала.

/3/ Протоколите и приложенията към тях се съставят най-малкото в два екземпляра – по един за едноличния собственик и един за дружеството, като се съхраняват от двете дружества в законоустановените срокове. 

VІІ. СЪВЕТ НА ДИРЕКТОРИТЕ

Състав

Чл. 27. /1/ Дружеството се управлява от Съвет на директорите.

/2/ Съветът на директорите може да бъде в състав от 3 (три) до 7 (седем) лица.

Мандат

Чл. 28. /1/ Членовете на Съвета на директорите се избират за срок от 5 (пет) години, като първият Съвет на директорите се избира за срок от 3 (три) години. Те могат да бъдат освободени от длъжност и преди изтичане на мандата, за който са избрани.

/2/ Членовете на Съвета на директорите могат да бъдат преизбирани без ограничение.

/3/ Членовете на Съвета на директорите се избират от едноличния собственик на капитала на Дружеството, който определя  и тяхното възнаграждение.

Изисквания към членовете на Съвета на директорите
Чл. 29. За членове на Съвета на директорите, респективно за представители по чл. 234, ал. 1 от ТЗ на юридически лица, членове на Съвета на директорите, могат да бъдат избирани (определяни) дееспособни физически лица, които отговарят на изискванията на закона.

Членове на Съвета на директорите – юридически лица

Чл. 30. /1/ Членове на Съвета на директорите могат да бъдат и юридически лица, които на основание чл. 234, ал. 1 от ТЗ определят дееспособни физически лица за свои представители при изпълнение на задълженията им в съвета. 

/2/ Членовете – юридически лица, трябва да отговарят на изискванията на закона и на настоящия устав.

Уреждане на дейността на членовете на Съвета на директорите

Чл. 31. /1/ Отношенията между дружеството и член на Съвета на директорите се уреждат чрез договор за възлагане на управлението. Договорът се сключва от името на дружеството чрез законния представител на едноличния собственик на капитала.

/2/ Отношенията между изпълнителния член на Съвета на директорите и дружеството се уреждат чрез договор за възлагане на управлението, сключен между него и Председателя на съвета на директорите. 

/3/ Съветът на директорите осъществява своята дейност съобразно правила, приети от него. 

Прекратяване на правомощията на член на Съвета на директорите

Чл. 32. /1/ Член на Съвета на директорите може да поиска да бъде заличен от търговския регистър с писмено уведомление до дружеството. В срок до 6 (шест) месеца дружеството трябва да впише освобождаването му в търговския регистър.

/2/ В случай, че дружеството не направи това, заинтересуваният член на Съвета на директорите може сам да заяви за вписване това обстоятелство и съдът го вписва, независимо дали на негово място е  избрано друго лице.

Гаранция за управление от членовете на Съвета на директорите

Чл. 33. /1/ Членовете на Съвета на директорите дават гаранция за своето управление в размер на 3 (три) -месечното им брутно възнаграждение.

/2/ Членовете на Съвета на директорите отговарят солидарно за вредите, които са причинили виновно на дружеството.

/3/ Всеки от членовете на Съвета на директорите може да бъде освободен от отговорност, ако се установи, че няма вина за настъпилите вреди.

Представителна власт

Чл. 34. /1/ Съветът на директорите управлява и представлява дружеството.

/2/ Съветът на директорите, с одобрението на едноличния собственик на капитала, овластява едно лице от състава си като негов изпълнителен член (изпълнителен директор), което да представлява дружеството пред трети лица. Овластяването на изпълнителния член може да бъде оттеглено по всяко време. 

/3/ За сключване на сделка, чиято стойност надхвърля 200 000 (двеста хиляди) евро, е необходимо предварителното съгласие на Съвета на директорите. 

/4/ За представител на дружеството може да бъде овластен и Председателя на Съвета на директорите. В този случай Съветът на директорите, с изричното писмено съгласие на едноличния собственик на капитала, определя дали и в кои случаи представителството на дружеството да се извършва съвместно или поотделно от изпълнителния член и от Председателя на Съвета на директорите.

/5/ Имената на лицата, овластени да представляват дружеството, се вписват в търговския регистър и се обявяват.

Права и задължения на членовете на Съвета на директорите

Чл. 35. /1/ Членовете на Съвета на директорите са длъжни да изпълняват функциите си с грижата на добър търговец, в интерес на дружеството и на акционера.

/2/ Членовете на Съвета на директорите са длъжни да не разгласяват информацията, станала им известна в това им качество, включително след като престанат да бъдат членове на съвета. Това задължение не се отнася за информация, която по силата на закон е достъпна за трети лица или вече е разгласена от дружеството.

/3/ Предходните алинеи се прилагат и за физическите лица, които представляват юридическите лица - членове на съвета.

Правомощия на Съвета на директорите

Чл. 36. /1/ Съветът на директорите решава всички въпроси, свързани с дейността на дружеството, освен тези, които по закон или съгласно този Устав са от изключителната компетентност на едноличния собственик на капитала на Дружеството.

/2/ Съветът на директорите може да взема решения по чл. 236, ал. 2 от ТЗ без да е необходимо предварително съгласие на акционера.

Заседания

Чл. 37. /1/ Съветът  на директорите се събира на редовни заседания най-малко веднъж на 3 (три) месеца, за да обсъди състоянието и развитието на Дружеството.

/2/ Заседанията на Съвета на директорите се свикват по инициатива на своя Председател, по искане на член на Съвета на директорите или по искане на едноличния собственик на капитала на Дружеството.

/3/ Свикването става по предвидения от закона ред. 

/4/ Ако не е спазен редът за свикване на Съвет на директорите, той може да заседава и взема решения, ако поне половината от всички негови членове са съгласни за това и този факт е отразен в протокола. 

/5/ Съветът на директорите може да взема решения и неприсъствено, ако всички негови членове са заявили писмено съгласието си с решенията.

Списък на присъстващите

Чл. 38. При провеждане на заседанията на Съвета на директорите, в протокола се отразява броя на присъствалите на съответното заседание членове или техните представители. Акционерът и представителите удостоверяват присъствието си с подпис. 

Кворум и мнозинство

Чл. 39. /1/ Съветът на директорите може да приема решения, ако присъстват повече от половината от всички негови членове, лично или представлявани от друг член на съвета. Никой присъстващ член не може да представлява повече от един отсъстващ.

/2/ Решенията се взимат с мнозинство повече от половината от всички членове на Съвета на директорите.

/3/ Съветът на директорите може да взима и неприсъствени решения ако всички членове са заявили писмено съгласието си с решението.

/4/ Съветът на директорите взема решения с единодушие относно:


а) закриване или прехвърляне на предприятия;


б) съществени организационни промени или съществени промени в дейността на Дружеството;


в) осъществяване/ прекратяване на дълготрайно сътрудничество от съществено значение за Дружеството;


г) създаване на клон. 

Протоколи от заседанията на Съвета на директорите

Чл. 40. /1/ За заседанията и за взетите решения на Съвета на директорите се съставят протоколи, които се подписват от всички присъстващи членове на съвета, като се отбелязва как е гласувал всеки от тях (респ. всеки присъстващ) по разглежданите въпроси. 

/2/ Протоколите се съхраняват в хронологичен ред в нарочен регистър.

/3/ Копие от протоколите от заседанията на Съвета на директорите задължително се предоставят на едноличния собственик на капитала.

/4/ В протоколите от заседанията на Съвета на директорите се посочват изискуемите от закона обстоятелства.

VІІІ. ГОДИШНО ПРИКЛЮЧВАНЕ И РАЗПРЕДЕЛЯНЕ НА ПЕЧАЛБАТА

Съставяне на годишен счетоводен отчет

Чл. 41. До 31 март ежегодно Съветът на директорите съставя за изтеклата календарна година годишен финансов отчет и доклад за дейността на дружеството, след което ги представя на избраните от едноличния собственик на капитала експерт-счетоводители (регистрирани одитори), респ. специализирано одиторско предприятие за проверка.

Приемане на годишния финансов отчет

Чл. 42. /1/ След постъпване на доклада на експерт- счетоводителите (регистрирани одитори), респ. специализирано одиторско предприятие, Съветът на директорите изготвя предложение за разпределение на печалбата и взема решение да уведоми едноличния собственик на капитала на Дружеството с цел приемане на годишния финансов отчет, на доклада за дейността на дружеството и на доклада на експерт- счетоводителите (регистрирани одитори), респ. специализирано одиторско предприятие. 

/2/ Едноличният собственик на капитала одобрява доклада на експерт-счетоводителите (регистрирани одитори), респ. специализирано одиторско предприятие за извършеното одитиране на годишния финансов отчет, след което приема годишния финансов отчет и доклада на Съвета на директорите за дейността на дружеството през изтеклата отчетна година. В случай на необходимост, той взема решение за разпределение на печалбата на дружеството от предходната отчетна година.

Оповестяване на приемането на годишния финансов отчет

Чл. 43. Провереният и приет от едноличния собственик на капитала годишен финансов отчет се обявява в Търговския регистър при Агенцията по вписванията.

Разпределение на печалбата

Чл. 44. /1/ Едноличният собственик на капитала разпределя печалбата на дружеството в случаите и по реда, определени със закон.

/2/ Дивиденти се изплащат съгласно решение на едноличния собственик на капитала на Дружеството в срок до 1 /една/ година, считано от датата на вземане на решението за изплащане на дивидентите.

ІХ. ПРЕКРАТЯВАНЕ И ЛИКВИДАЦИЯ

Прекратяване

Чл. 45. Дружеството се прекратява:

 
а) по решение на едноличния собственик на капитала;

 
б) в определените от закона случаи.

Ликвидация

Чл. 46. След прекратяване на дружеството в предвидените от закона случаи се извършва ликвидация.

Х. ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. За неуредените в настоящия Устав отношения се прилагат съответните разпоредби на действащото българско законодателство.

§ 2. Настоящият устав е приет с Учредителния акт на “ЕВРОЛИЙЗ ГРУП” ЕАД, съставен на 29.10.2012 г. на заседание на Управителния съвет на “ЕВРОХОЛД БЪЛГАРИЯ” АД в качеството му на учредител и едноличен собственик.
§ 3. Настоящият устав е изменен с решение на “ЕВРОХОЛД БЪЛГАРИЯ” АД в качеството му на едноличен собственик на капитала на “ЕВРОЛИЙЗ ГРУП” ЕАД от ……….2013 г. 

За “ЕВРОЛИЙЗ ГРУП” ЕАД 

____________

СТОИЛ ЛЮБОМИРОВ ВАСИЛЕВ
ИЗПЪЛНИТЕЛЕН ДИРЕКТОР

